钦定古今图书集成/历象汇编/岁功典/第012卷 > 红粉当垆弱柳垂金花腊酒解酴醾笙歌日暮能留客醉杀长安轻薄儿 > 《和徐德彰春日杂咏》八首 陈完
## 钦定古今图书集成/历象汇编/岁功典/第012卷 > 红粉当垆弱柳垂金花腊酒解酴醾笙歌日暮能留客醉杀长安轻薄儿 > 《和徐德彰春日杂咏》八首 陈完

“暖色晴光处处迷，画桥杨柳路东西。千村红乱桃花
雨，一夜香生燕子泥。”“莺舌语双谐作瑟，草根枯半踏
成蹊。最难留得芳时在，怪杀枝头杜宇啼。”

花摇银壁影幢幢，香霭空濛扑琐窗。留客小莺偏恰
恰，可人飞蝶故双双。好山罨画连平野，新水挼蓝正
满江。红粉蹋歌溪上女，彩云随处度新腔。

三竿红日晓辉辉，流水平芜燕子飞。芳径露香花锦
碎，深山云暖蕨芽肥。乌纱别制笼头帽，白苎新裁称
体衣。社鼓咚咚桑柘外，野翁扶醉蹋歌归。

蹀躞青骢款款骑，浅村深巷柳如丝。土墙茅草低低
屋，竹径柴门短短篱。细雨一帘飞燕子，香风十里醉
花枝。馆娃溪上春如海，时有人歌《白纻词》。

鸥波十里带平沙，茆屋人家柳半遮。柔橹呕哑移画
舫，轻雷𫐆辘走香车。泉如燕尾清流拆，草似裙腰白
路斜。何处玉钱都化蝶，夜来飞上一林花。

十里香尘暖雾消，绿烟芳草去迢迢。春风春雨花连
巷，溪北溪南柳映桥。游女踏青罗袜小，粉郎沉醉玉
骢骄。谢家庭院秋千下，会有何人“拾翠翘。”

胜卖东风富贵春，青衣催坐叠花茵。莺欺皓齿清歌
妓，柳妒纤腰学舞人。猩色屏风围孔雀，麝香衾被压
麒麟。任教日日如泥醉，不负韶华一度新。

绣户凝香瑞霭浮，日催红影上帘钩。莺捎飞蝶穿花
去，水学惊蛇抱石流。绿酒金尊邀醉饮，朱弦银甲按
歌讴。若教买得春常在，不用良宵秉烛游。